
Det skjules i skyggen


Det velkendte og ukendte


Ukendt for dig


Det vogtes og løftet er højtideligt


At det ikke sker igen


Og når det alligevel gør


Så skammer jeg mig


Naturligvis


Velvidende


At skam intet sted hører hjemme


Præcis som ukærlige ord og handlinger


Heller ikke gør


Forklaringen bliver kryptisk


Jeg elsker dig


Lidt for hurtigt


Lidt for dybt


Fordi det føles så lovende frit


Og tanken om friheden til at elske


Præcis som jeg vil


Har puttet sig i alle muligheders skygger


Så længe jeg husker


Men når solen står højest


Kan selv det umulige umuligt undgå


At oplyses når det rammes af strålerne


Som insisterende skifter skygger ud


Med blændende lys


Hvis bare de satans tanker fordamper


Og endelig opgiver en barmhjertighedens plads


Til følelsen af kortvarig og ufortjent eufori


Glæden herved dvæler for en stund


Mærkes og indstuderes med samme lyst


Og altopslugende begær


Som når bogstaver giver mening for første gang


Og det føles mesterligt og magisk


Når der skabes mening for hvert ord


Der omsorgsfuldt møder det næste


Og sammen bliver til eventyrlige historier


Og anekdotiske beretninger


Om noget ægte og dybere


Som forgrener sig ud i alle hjørner og kroge


Og udfylder alle tomrum


Der tidligere ikke kunne anses for noget


Men som solen glider over himlen


Knækker og går på hæld


Lader duggen komme til


Trænger mørket sig atter på


Igen


Forudsigeligt velkendt for mig


Og skepsis kommer snigende med skyggerne


Som en kærlighedens Nemesis


Som en tung og ubarmhjertig dyne af tvivl


Blandet med den sædvanlige uro over


At have overgivet sig


Til hjertets ægte


Som nænsomt skubbes tilbage i skyggen


Tilbage til mørket


Til det velkendte


Ukendte for dig


Til endnu en påmindelse om


At det nemmest forbliver uforandret


Forankret i den sjæl du fandt


Som lod sig finde









I mellemtiden knuser jeg mit eget hjerte


Hvilket jeg med års erfaringer er blevet bedst til


Ingen anden end mig selv


Forstår, hvordan tanker og mistro


Ripper op i gamle sår


Som konstant nægter at hele


Og som små bitte splinter


Stikker tankerne


Af med lysets hastighed


Og allermest mærkes det i hjertet


For hjertet er blottet


Og jeg lader det stikke og brænde


Det føles naturligt


Når det gør helvedes ondt


Halsen snører sig sammen


Vandet stiger i øjet


For en stund


Og som en kærlig reminder om


At hvis jeg elsker


Så skal det gøre ondt


Derfor fortæller jeg mig selv


At det må være sådan


Det skal være


For det er sådan


Det føles lige nu


Indtil sommerregnen falder


Som rensende dråber


Fra himlens evige kilde af håb


Og sindet klarer op


Tankerne vender


Jeg vender mig igen


Mod dig









Jeg ville tro


At jeg ville finde ro med dig


Ro til at føle mig i fred med alt det


Jeg i årevis


Stædigt havde holdt indeni


Ro til at vokse og lære


At være elsket


Intet koster


Intet forlanger eller forventes


Søgte ligegyldigheder


Af overfladisk materialisme


Ikke gaver i overflod


Blot forståelse og hvile


Hvile fra alt det


Livet i øvrigt byder


Af prøvelser


Tab


Sorg


Udfordringer og det uforudsete


Og midt i stormene


Fandt jeg mig selv


Afskåret


Alene


Afventende


Og med forventninger om


At jeg i stilhed


Selv skulle klare det hele selv


Uden så meget som at blinke


Du lærte mig


At jeg ikke skulle være håbefuld


Ikke finde ro


Ikke finde hvile


Men, at jeg for altid


Alene sammen med dig


Skulle kæmpe alle kampe


Som en tapper soldat


Alene


Åbnede mit hjerte sig


Trillede tårerne


Når mine ord


Trods mange tilsyneladende


Utilstrækkelige forsøg


Ikke slog til


I ønsket om


At du skulle se mig


Og mærke


Hvad jeg følte


Og forstå


Hvad jeg altid søgte og håbede på


Mødt med ufortrøden hårdhed


Ignoreret og bagatelliseret


Du skaber problemer


Hvor ingen er


Du er så krævende


Og aldrig tilfreds


Hvem taler du med


Hvorfor lytter du til andre


Hvad vil du mere have fra mig


Jeg giver dig alt


Af det


Du aldrig selv havde fået


Ved jeg nu


Ingen lyd fra mig


Men mit hjerte sank


I desperation


I evighed og formålsløst


Tænk, at jeg troede


At du skulle holde min sjæl


Mit hjerte


På en sådan måde


At jeg aldrig igen


Skulle bekymre mig om


Hvad morgendagen bringer


Fordi mit hjerte og sjæl


Ønskede sig trygge i dine hænder


Velvidende


At det var de aldrig


Og det blev de aldrig


Så ofte


Som hjertet slår sine slag


På en time


En uge og en måned


Gennem hele livet


Mindede du mig om


Hvad mit hjerte vidste


Længe før


Jeg virkelig forstod


At du aldrig nogensinde


Ville holde mig


Give mig hvile


Give mig ro


Kærligheden som taknemmeligt gengiver


Alt, hvad der føles opløftende


Bekræftende


Værdsat, set og forstået


Simple ønsker om gensidig hengivenhed


Aldrig kunne blive for mig


Med dig


Så langsomt og sikkert


Sniger mørket sig ind på lyset


Selv på sommerens længste dag


Hvor natten er ikkeeksisterende


Gjorde det muligt


At gemme alt


Hvad der var båret


I årevis


Hvad der var ønsket


At jeg med rette


Og med den rette


Kunne udviske


Udskifte


Med noget kærligt og ægte


Noget så alment


Uselvisk


Så simpelt som kærlighed


Skulle glemme


Glemsomhed blev forceret


Og dagene


Månederne


Årene


Tågede og udslettede


I frygt for at ihukomme


Hvordan afsavn og sorgen


Stadig spøgte


Ensomhed oplevet for anden gang


I livet


Indtil den dag


Hvor hjertet


Måske ud af betingelsesløs kærlighed


Til selvet


Vækkede en lille gnist


Som ikke længere ville ignorere


Hvad livet kalder på


Ro, hvile, tryghed og styrke


Til at opgive ensomheden


Til fordel for kærligheden


Til mig selv


Denne gang


Som en ensomhedens elskerinde


Mødtes jeg for første gang


Nogensinde


Med sjæl og hjerte


Og jeg forstod


At jeg aldrig igen


Kunne forenes eller forsones


Med dig


Du uforsonlige


Du uforenelige


Du uopnåelige


Skaber af et uendeligt tomrum


I et menneske


Som du sagde


At du elskede


Når alt du gjorde


Viste det modsatte


Alligevel af alle mulige


Måtte jeg opleve


Hvordan ord og følelsers tomhed


Kan fylde og kvæle


At være elsket af en


Som aldrig nogensinde selv har smagt


Det dyrebareste


Vi kan slukke sjælens tørst med


Betingelsesløs og gudgiven kærlighed


Som i armene på den rigtige


Kan gennemtrænge og hele


Selv den mest sårede sjæl


Og på få øjeblikke udvisker al tvivl


Du nogensinde måtte have haft


Have følt


At du aldrig ville undslippe


Ensomheden


Kære Gud


Og Gudskelov


Hvisket gennem dét


Som føltes som en menneskealder


Indtil jeg ikke gjorde mere


Jeg elsker jer


Hjerte og sjæl


Så ubeskriveligt og uendeligt højt


At det kræver sin overmand


At kunne nå samme højder


Men jeg venter gerne roligt


Lige der på toppen


Hvor jeg overgiver mig


Til det, som kommer


Når det kommer


Er hjertet altid med


Det stopper aldrig


Med at tro

